alexandrainst/scandi-wiki huggingface dataset:
Luca Marenzio

Luca Marenzio (1553/1554 – 1599) var en italiensk komponist og sanger fra seinrenessansen. 

Marenzio var en av de mest kjente komponister av madrigaler i renessansestil før Monteverdi omvandlet formen til tidlig barokkstil.

Liv 
Som korgutt ved katedralen i Brescia fikk Marenzio utdanning av kapellmesteren, Giovanni Contino. I 1580 trådte Marenzio fram i offentligheten med en samling madrigaler (Venezia). På denne tiden oppholdt han seg ved hoffet til den senere kong  Sigismund III av Polen, men vendte tilbake til Italia i 1581, der han virket i Roma, først i privatorkestrene til aristokrater som Gonzaga, Este og Medici, og fra 1595 i pavens kapell.

Verk 
Marenzio skrev rundt 500 madrigaler fordelt på rundt atten madrigalbøker, hvorav én med religiøse tekster, Madrigali spirituali (1584). I tillegg til de kunstferdige madrigalene skrev han mellom 1584 og 1587 fem bøker med lettere musikk for tre stemmer som han kalte villanelle eller canzonette alle napolitana.  Han skrev også kirkemusikk, som messer og motetter. 

Musikken preges av ordmalerier, drevne moduleringer, fri kromatikk og andre trekk fra den gamle madrigalstilen, og han regnes som en forløper for den dramatiske musikken som ble dominerende kort tid etter hans død. Han skrev også verk i en tradisjonell madrigalstil, eksempelvis intermediet Il combattimento d'Apolline col serpente, som ble oppført i 1585.

Innflytelse 
Marenzios publikasjoner ble utgitt i en rekke opptrykk og påvirket mange komponister fra hans egen tid og generasjonen etter. I Italia gjelder dette spesielt Claudio Monteverdi, i Tyskland Hans Leo Haßler, Heinrich Schütz og Johann Hermann Schein, i England John Wilbye, Thomas Weelkes og John Dowland. I England startet en madrigalbølge med Nicholas Yonges  Musica Transalpina (1588), en samling av Marenzios madrigalmusikk med engelsk tekst. 

Marenzios musikk var populær lenge etter hans død, så seint som i 1650 førte den venetianske forleggeren Vincenzi nesten samtlige av Marenzis villanelle- og madrigalbøker i sin katalog.

Referanser og noter

Kilder

Litteratur 
 Alfred Einstein, The Italian Madrigal.  Three volumes.  Princeton, New Jersey, Princeton University Press, 1949.  ISBN 0-691-09112-9
 Steven Ledbetter, Roland Jackson: «Luca Marenzio», i The New Grove Dictionary of Music and Musicians, red. Stanley Sadie.  20 bd.  London, Macmillan Publishers Ltd., 1980.  ISBN 1-56159-174-2
 Gustave Reese, Music in the Renaissance.  New York, W.W. Norton & Co., 1954.  ISBN 0-393-09530-4
 Marco Bizzarini: Luca Marenzio: The Career of a Musician Between the Renaissance and the Counter–Reformation, oversatt til engelsk av James Chater (Aldershot, 2003) ISBN  978-0754605164

Eksterne lenker 
 
 
 
 
 
 
  Lytt til musikk av Marenzio, Umeå Akademiska Kör.
  Artikkel om Marenzio på Early Music World

Italienske komponister
Renessansekomponister
Personer fra Brescia
Asiatic Society

The Asiatic Society er en institusjon for Asiatiske studier som ble grunnlagt av William Jones den 15. januar 1784, under et møte ledet av Sir Robert Chambers, øverste dommer i høyesterett ved Fort William, den gangen hovedstaden i Britisk India. Ved grunnleggelsen hadde den navnet Asiatick Society. I 1825 ble den antikke bokstaven k fjernet uten noen formell resolusjon, og institusjonen ble omdøpt til The Asiatic Society. I 1832 ble navnet endret til The Asiatic Society of Bengal og igjen i 1931 til The Royal Asiatic Society of Bengal. Den 1. juli 1951 fikk institusjonen endelig sitt nåværende navn.

Asiatic Society har sin bygning i Park Street in Kolkata (Calcutta), hvor den flyttet inn i 1808. I 1823 ble Medical and Physical Society of Calcutta etablert, og alle møtene til denne organisasjonen ble avholdt i Asiatic Society.

Eksterne lenker 
 

Asia 
Kolkata
Etableringer i 1784
Bengal
Utdanningsinstitusjoner etablert i 1770-årene
1784 i Asia
Muskelkontraksjon

Muskelkontraksjon er aktivering av spenningsgenererende bestanddeler i muskelfibre. I fysiologi betyr ikke nødvendigvis muskelkontraksjon muskelforkortning fordi muskelspenning kan skapes uten endringer i muskellengde, slik som å holde en tung bok eller manual i samme posisjon. Avslutningen av muskelkontraksjon følges av muskelavslapning, som er at muskelfibrene går tilbake til sin tilstand i lav spenning.

Isometrisk kontraksjon 

En isometrisk kontraksjon av en muskel genererer spenning uten å endre lengde. Et eksempel finnes når musklene i hånden og underarmen griper en gjenstad; leddene i hånden beveger seg ikke, men muskler genererer tilstrekkelig kraft til å hindre gjenstanden i å falle ut av hånden.

Referanser

Anatomi
Lyngåsbanen

Lyngåsbanen var en rallycrossbane i Lier i Buskerud.

Banen var en av Norges mest kjente, og ble driftet av NMK Drammen. Banens første løp ble holdt 29. oktober 1972. Banen ble i 1979 godkjent som EM-arena for rallycross, og det første EM-løpet ble kjørt i 1980. På det meste var det 20 000 tilskuere på banen på 1980-tallet. I 2004 ble den siste EM-rundet holdt på banen, etter 25 løp. I 2010 ble det holdt et 30-års jubileumsløp for å feire 30 år siden det første EM-løpet. Vinneren av løpet ble Sverre Isachsen fra KNA Eiker.

Lyngåsbanen hadde en sving som var oppkalt etter Martin Schanche (Schanche-svingen), og en dump etter Ludvig Hunsbedt (Ludvig-dumpa).

I 2010 ble tredje sesong av Zebra Grand Prix spilt inn på banen.

Banen var på begynnelsen av 2000-tallet truet av nedleggelse grunnet økonomiske uenigheter med grunneieren. I juni 2013 meldte NMK Drammen at klubben neppe ville få fornyet leien av banen etter 2013-sesongen.

Siste løp på Lyngåsbanen ble kjørt 1. september 2013.

Se også 
 Liste over racerbaner i Norge

Referanser

Eksterne lenker 
 NMK Drammen

Racerbaner i Norge
Etableringer i 1972
1972 i Norge
Uri Orlev

Uri Orlev (hebraisk אורי אורלב‎; født Jerzy Henryk Orlowski 24. februar 1931 i Warszawa, død 26. juli 2022) var en israelsk barnebokforfatter. 

Orlev ble tatt til fange under andre verdenskrig og satt to år i Bergen-Belsen, moren ble drept under krigen og han så ikke faren igjen før i 1954. Orlev debuterte med Hayalei Oferet (Blysoldatene) i 1956 og voksenromanen Ad Mahar (Til i morgen) i 1958. Blant hans mest kjente bøker er Ha-Yi Be-Rehov Ha-Tziporim (Øya på fuglegata; 1981, filmatisert i 1997 som Øya i Fuglegata) om en polskjødisk gutts opplevelser i Warszawas getto under krigen, og Rutz, Yeled, rutz (Løp, gutt, løp; 2001) som også handler om en polsk-jødisk gutt i 1940. Han har også skrevet Shirim Mi-Bergen-Belsen, 1944 (Dikt fra Bergen Belsen 1944; 2005). Hans bøker er ikke oversatt til norsk.

Referanser

Eksterne lenker 
 
 

Israelske forfattere
Barnebokforfattere
Personer fra Warszawa
Liang Shiyi

Liang Shiyi (kinesisk: 梁士詒, Wade-Giles: Liang Shih-i;  pinyin: Liáng Shìyí; født 5. mai 1869 i Sanshui i Guangdong i Kina, død 9. april 1933 i Shanghai) var en kinesisk politiker og embedsmann.

Liang var årene 1906-07 sekretær for Tang Shaoyi.  Han var utsending til Britisk India og innehadde deretter flere viktige embedsposter, særlig i samferdselsdepartementet, og ble i 1911 Yuan Shikais privatsekretær. Som sådan utøvet han stor innflytelse og var bl.a. leder for agitasjonen for keisermaktens gjeninnføring med Yuan Shikai som dens keiser. Da dette slo feil i 1916 trakk Liang seg fra politikken og dro for en periode til  Japan. Etter sin gjenkomst var han den ledende i den pro-japanske Kommunikasjonsklikken.

Den 29. desember 1921 ble han utnevnt til Kinas statsminister med støtte fra krigsherren Zhang Zuolin uten å ha konsultert sin allierte fra Zhili-klikken, men etter bare en måned på posten tvang Wu Peifu ham den 21. januar 1922 til å fratre, noe som utløste den første Zhili-Fengtian-krigen.

Litteratur 
 Howard L. Boorman, Howard Richard C.: Biographical Dictionary of Republican China, Columbia U.P., New York 1967-1979

Eksterne lenker 
 

Personer fra Foshan
Mandariner
Kinesiske politikere
Fødsler i 1869
Dødsfall i 1933
Fjæreknapp

Fjæreknapp (Cotula coronopifolia), er en ettårig urt i kurvplantefamilien.

Den blir 8–25 cm høy og er glatt og aromatisk. Bladene er lansettformede, stengelomsluttende og tannete eller flikete. Blomsterkurvene sitter på en lang stilk og er 8–12 mm brede med fireflikete, lysegrønne rørkroner. Kurvdekkbladene er avrundede og sitter i to lag. Arten vokser på åpen, fuktig, saltholdig leirjord.

Fjæreknapp hører hjemme i sørlige Afrika, men har spredt til andre verdensdeler som Nord- og Sør-Amerika og Europa. I Danmark, Sverige og Norge har den bare klart å etablere seg i brakkvannspregede strandenger. Det er en stor bestand ved Thyborøn i Jylland. På Lærdalsøyri i Vestland var det en stabil bestand fra seinest 1875 til 2003, men den ble ødelagt av utbygging. Arten har seinere blitt funnet i Larvik, og den ser ut til å ha etablert seg i Nøtterøy. I Fremmedartslista 2018 er fjæreknapp vurdert til ingen kjent risiko på grunn av lite invasjonspotensial og ingen kjent økologisk effekt.

Litteratur

Eksterne lenker 

 

Kurvplantefamilien
Planter formelt beskrevet i 1753
Planter formelt beskrevet av Carl von Linné
Farshid Mesghali

Farshid Mesghali (persisk فرشید مثقالی , født juli 1943 i Isfahan) er en iransk grafisk designer, illustratør og forfatter.

Han studerte malerkunst ved universitetet i Teheran og begynte å arbeide for designer og illustratør i 1964. Han arbeidet i det iranske utdanningsdepartementet fra 1968. Fra 1970-78 laget han flere anerkjente animasjonsfilmer, filmplakater og barnebokillustrasjoner gjennom denne stillingen. Han flyttet til Paris i 1979 og i 1986 til California, USA.

Han fikk illustrasjonspris på barnebokmessen i Bologna i 1968 og diplom på Bienalen i Bratislava samme år for Den lille svarte fisken. I 1973 fikk han en spesialpris på Filmfestivalen i Venezia for Gutten, fuglen og instrumentet. Han fikk H.C. Andersen-prisen for illustrasjoner 1974.

Eksterne lenker 
 

Iranske forfattere
Illustratører
Fødsler i 1943
Personer fra Isfahan
Jørn Riel

Jørn Riel (født 23. juli 1931 i Odense) er en dansk forfatter. Han er særlig kjent for sine beretninger og skrøner fra Grønland.

Riel er radiotelegrafist og navigatør og etter endt utdannelse deltok han i Lauge Koch-ekspedisjonen fra 1951 til 1953. De følgende 10 årene var han utstasjonert på Grønland. Han var senere engasjert som FN-observatør. 

Han debuterte i bokform med Mine fædres hus 1. En fortælling hvoraf man får et smukt ansigt i 1970.

Riel mottok De Gyldne Laurbær i 1994 og Det Danske Akademis Store Pris i 2010.Han har mottatt Statens Kunstfonds hædersydelse siden 2004.

Verker

Referanser

Eksterne lenker 
 

Danske forfattere av reiseskildringer
Danske novellister
Det Danske Akademis Store Pris
Statens Kunstfonds hædersydelse
Mottakere av De Gyldne Laurbær
Personer fra Odense
Nøkkelhullet

Nøkkelhullet er en merkeordning for matvarer som er etablert av myndighetene i Norge, Sverige og Danmark. Mattilsynet og Helsedirektoratet har ansvar for, eier, og driver merkeordningen i Norge, i Danmark er det Fødevarestyrelsen og i Sverige er det Livsmedelsverket.

Ordningen er innført med tanke om at det skal bli enklere for forbrukerne å velge produkter som i denne konteksten er definert som «sunne». Produkter merket med nøkkelhullsymbol inneholder mindre fett, salt og sukker, og mer fiber, enn andre produkter i samme matvaregruppe.

Symbolet settes utenpå ferdigpakkede matvarer og brukes bare på produkter som er viktige i det som helsemyndighetene har definert som et sunt kosthold. Fisk, frukt, bær, grønnsaker og poteter som ikke er innpakket, kan også merkes med nøkkelhullsymbolet. Produkter med tilsatt søtningsmiddel kan ikke merkes.

Det er frivillig å bruke symbolet og det er produsentenes ansvar å følge forskriften. Merkede matvarer skal ha næringsdeklarasjon slik at forbrukerne har mulighet til å sjekke innholdet av de viktigste næringsstoffene i produktet. Mattilsynet fører tilsyn for å kontrollere at reglene overholdes i Norge.

Merkeordningen har eksistert i Sverige siden 1989. 17. juni 2009 ble ordningen også innført i Norge og Danmark. Kravene til matvarer som kan få merket ble endret da ordningen ble nordisk.

Merkeordniningen omfatter matvaregrupper som utgjør basis i et det som myndighetene definerer som et sunt og variert kosthold. Ordningen inkluderer ikke matvaregrupper som inneholder mye fett, salt og sukker og/eller lite næringsstoffer, som for eksempel sjokolade, snacks eller brus.

En undersøkelse av VG i oktober 2010, viste at merkede matvarer var opptil 50 % dyrere enn tilsvarende produkter uten merket.

Referanser

Eksterne lenker 

 Hjemmeside
 Forskrift om frivillig merking av næringsmidler med Nøkkelhullet
 Nøglehulsmærket (Danmark)
 Nyckelhålsmärkning (Sverige)

Symboler
Kosthold
Magonsæte

Magonsæte var et mindre underkongedømme av det større angelsaksiske kongedømmet Mercia, antatt å ha hatt sammenfallende grenser med bispedømme Hereford.

Det engelske området Pengwern ble erobret av Oswiu av Northumbria i 656 i den tiden da han var overherre over Mercia. Vestlige Pengwern ble deretter okkupert av angleske grupper. En gruppe etablerte seg i den gamle romerske byen Magnis eller Caer Magon, dagens Kenchester i nærheten av Hereford.

Underkongedømmet Vestlige Hecani eksisterte på slutten av 600-tallet og begynnelsen av 700-tallet. Her er tre herskere kjent: Merewalh, Mildfrith, og Merchelm. Ved slutten av 700-tallet synes det som regionen har blitt lagt direkte inn under Mercia, kanskje som Westerna, og ble kjent som Magonsæte på 800-tallet.

Referanser

Eksterne lenker 
 «The Origins and Growth of Hereford», Opprinnelsen og framveksten av Hereford, Archaeology Data Service.

Angelsaksiske riker
Herefordshire
Shropshire
Marange diamantdagbrudd

Marange diamantdagbrudd er et område der diamanter utvinnes i Chiadzwa, Mutare West, i provinsen Manicaland, Zimbabwe. Funnet er ansett som det største diamantfunn på over hundre år og er antatt til å ha potensial til å levere en firedel av verdens diamanter i de nærmeste år. På grunn av de korrupte og til tider kaotiske tilstander i området pågår en internasjonal diskusjon om diamantene må ansees som såkalte bloddiamanter, eller om de kan selges fritt.

Utvinningsrettighetene gikk i 2006 til det britiske selskapet African Consolidated Resources (ACR). Når den skulle begynne å utvinne diamanter overtok den regjerings-assosierte Zimbabwe Mining Development Corporation området til tross for en dom i favør for ACR.

Blodige diamanter
På bakgrunn av en total kollaps av landets økonomi med galopperende inflasjon og sviktende avlinger var allerede ved årsskiftet 2006/2007 ca. 10.000 illegale gruvearbeidere i gang med å utvinne diamantene. I de neste år var det til dels kaotiske tilstander der politiet skulle ordne opp, men istedenfor laget den smuglerringer for å ta ut gevinsten fra diamantene. I oktober 2008 tok militæret over driften av gruvene og tilstandene ble enda mer voldelig. Human Rights Watch (HRW) har i en rapport anslått at ca. 200 gruvearbeidere og lokale ble drept og flere hundre mishandlet, mange kvinner ble voldtatt, tvangsarbeid har vært vanlig. 

I økende grad har både ledende militære og politikere fra ZANU-PF sikret seg inntekter fra diamantgruvene. I slutten av 2008 gjorde soldater og tvangsrekrutterte lokale arbeidere inkludert barn mesteparten av gruvearbeidet. Militære og politikere dannet syndikater og sørget for at diamantene ble smuglet ut av landet og solgt. Den skakkjørte Zimbabwiske statskassen har ikke opplevd å få inntekter av betydning fra Maranges diamanter.

Kimberley-prosessen
Zimbabwe deltar i den internasjonale Kimberley-prosessenen som sertifiserer diamanter for å forhindre at såkalte bloddiamanter kommer på markedet. Kommisjoner fra Kimberley-prosessen var i Marange og påpekte de mange menneskerettighetsbrudd, men likevel ble for første gang diamanter fra Marange solgt på en offentlig auksjon i Sør-Afrika i august 2010. Blant annet HRW krever at Zimbabwe blir utestengt av Kimberley-prosessen, noe som vil gjøre det svært vanskelig å selge diamantene på lovlig vis.

Referanser

Gruvedrift
Liste over vinnere av landskappleiken på durspel

Vinnere av landskappleiken på durspel har blitt kåret siden 2005, og er bare en av flere klasser under Landskappleiken som er et årlig stevne for norsk folkemusikk.

Vinnere
2005: Tom Kjetil Tørstad
2006: Håvard Ims[
2007: Inge Gjevre
2008: Inge Gjevre
2009: Øyvind Sandum (NM folkemusikk)
2010: Inge Gjevre
2011: Tom Willy Rustad
2012: Øyvind Sandum (kongepokal)
2013: Inge Gjevre
2014: Øyvind Sandum
2015: Kristoffer Kleiveland
2016: Kristoffer Kleiveland
2017: Øyvind Sandum
2018: Kristoffer Kleiveland
2019: Kristoffer Kleiveland
2020: avlyst pga koronaviruspandemien
2021: avlyst pga koronaviruspandemien
2022: Ole Nilssen (kongepokal)

Referanser

Norsk folkemusikk
Landskappleiken durspel
Trekkspill
Faneuil Hall

Faneuil Hall (uttales  eller ) er en av de eldste bygningene i Boston i delstaten Massachusetts i USA. Bygningen stod klar i 1742, opprinnelig som markedsplass, og har senere også vært kjent for sine mange politiske møter.

Faneuil Hall er et kjent stopp på Bostons Freedom Trail, og ble i 1966 ført opp på National Register of Historic Places-listen. Bygningen gjennomgikk en omfattende restaurering i 1979 og igjen i 1992.

Eksterne lenker 
 

Boston
Byggverk i USA
Rógvi Baldvinsson

Rógvi Asmundur Baldvinsson (født 6. desember 1989) er en færøysk fotballspiller som spiller for Bryne Fotballklubb.

Han ble tatt opp i A-stallen til Ålgård som 16 åring i 2006, og fikk sin debut for klubben 23. september 2006 med et innhopp i hjemmekampen mot Fyllingen, en kamp de vant 3-0. 
Kort tid etter fikk han sin første kamp fra start, noe som resulterte i scoring borte mot Vard Haugesund. 

Året etter ble han omskolert fra spiss til midtstopper av daværende Ålgård trener Tommy Bergersen med stor suksess. Det resulterte i fast plass og interesse fra andre klubber.

Etter meget bra spill i 2010 sesongen for Ålgård, ble han tatt på U21 landslaget til Færøyene. Han imponerte på trening, startet kampen, og scoret 2-1 målet hjemme mot Andorra i UEFA U21 EM-kvalikk. Færøyene vant kampen 3-1. En måned senere ble han på nytt tatt ut, borte mot Moldova, og spilte hele kampen.

Den 6. oktober 2010 ble han tatt ut for A-landslaget til Færøyene for kampene borte mot Slovenia og hjemme mot Nord-Irland i UEFA Euro 2012 kvalikk, og treningskampen mot Skottland på Pittodrie Stadium i november.

Baldvinsson ble i mars uttatt til nok en samling med Færøyene, og spilte treningskampene mot HJK Helsinki og Gibraltar. 

3. juni 2011 fikk Baldvinsson sin offisielle debut mot Slovenia, en kamp de tapte 0-2. Han spilte bra, noe som resulterte i nok en startoppstilling mot Estland den 7. juni, og det ble en historisk 2-0 seier. Baldvinsson spilte alle minuttene i de to foregående kampene.

Baldvinsson ble valgt av hovedtrener Hans Olav Frette som ny Ålgård kaptein fra og med 2009/2010 sesongen.

Referanser

Eksterne lenker 
 
 

Færøyske fotballspillere
Fotballspillere for Ålgård FK
Fotballspillere for Bryne FK
Portal:Færøyene/artikler
Utenlandske fotballspillere i Norge
Olav Såtvedt

Olav Såtvedt (født 20. september 1946 i Kongsberg) er en norsk forfatter og forlagssjef som siden 1975 har gitt ut elleve romaner, hvorav ni for ungdom, i tillegg til en rekke fagbøker.

Såtvedt ble utdannet som lærer i 1968, og senere som lektor med zoologi som hovedfag i 1975. I 1990 ble han redaktør for det lokalhistoriske tidsskriftet Langs Lågen, og siden 1999 medeier i forlaget Langs Lågen.

I 2010 etablerte Såtvedt Skrim Forlag, som hadde sin første utgivelse med boken Naturen gjennom året. 

Olav Såtvedt ble tildelt Kongsberg kommunes Kulturpris i 1999, og i 2010 ble han tildelt William Nygaards legat av Aschehoug forlag for arbeidet med lærerverket Midgard.

Bibliografi 
En oversikt over bøker Olav Sådtvedt har forfattet siden 1975:

Romaner 

Så edelt et malm ble dramatisert og satt opp for Kongsberg Teaterlag i 1988 og en hørespillversjon ble sendt av NRK Buskerud på midten av 1990-tallet.

Sakprosa 
En oversikt bøker som omhandler lokalhistorie og lokal natur forfattet, medforfattet eller redigert av Olav Såtvedt. Bøkene er utgitt på forlaget Langs Lågen.

 Flere utgaver av Langs Lågen: lokalhistorisk lesebok for bygdene og byene langs Numedalslågen utgitt fra 1990 til 2006.
 Flere utgaver av Sandværs historie: gårds- og slektshistorie utgitt fra 1991–2002.
 Medforfatter på læreverket Midgard utgitt av Aschehoug forlag første gang i 1997.

Referanser

Kilder
Presentasjon av Olav Såtvedt i Forfatterkatalogen på Forfattersentrums nettsider

Eksterne lenker 
 Hjemmesiden til det lokalhistoriske forlaget Langs Lågen
 Hjemmesiden til Skrim Forlag.

Norske forfattere
Norske forfattere av ungdomsbøker
Personer fra Kongsberg kommune
Květa Pacovská

Květa Pacovská (født 28. juli 1928 i Praha) er en tsjekkisk kunster og illustratør av barnebøker. Hun arbeider både med tegning, maleri, collage og papirobjekter.

Hun studerte ved Akademie der Bildenden Künste, Prag under Emil Filla, med eksamen i 1952. Hun var gjesteprofessor ved Universität der Künste Berlin 1992-93.

Hun mottok Deutscher Jugendliteraturpreis 1991 for Eins, fünf, viele, har fått gulleple ved Biennalen i Bratislava, har vunnet førstepris i kåringen Verdens vakreste bøker ved bokmessen i Leipzig 1993 for en kunstbok-versjon av Kurt Schwitters Der Hanhepeter, ble æresdoktor ved Kingston University i London 1999, og mottok H.C. Andersen-prisen for illustrasjoner 1992.

Boka The art of Kveta Pacovska utkom i 1994. ISBN 1-55858-233-9. Hennes bok Blomsterkongen utkom på norsk i 2010.

Referanser

Eksterne lenker 
 Fra utstillingen Maximum Contrast i Frankfurt 2007

Tsjekkiske illustratører
Fødsler i 1928
Jörg Müller (illustratør)

Jörg Müller (født 11. oktober 1942 i Lausanne) er en sveitsisk illustratør av barnebøker.

Jörg Müller vokste opp i Küsnacht nær Zürich og tok utdannelse ved kunsthåndverksskolen i Biel 1960–64. Han arbeidet i reklamebransjen inntil bokillustrasjoner tok mer og mer av hans tid. Han bor nå i Frankrike og i Biel.
 
Han ble tildelt Deutscher Jugendliteraturpreis i 1974 for debutboka Alle Jahre wieder saust der Presslufthammer nieder oder die Veränderung der Landschaft (1973; norsk utgave samme år 20 år, endringer i et landskap). Flere av hans bøker er laget sammen med forfatteren Jörg Steiner; tre av dem er oversatt til norsk: Bjørnen som ville vere bjørn (1976) – som var deres første bok sammen, og som også ble laget som barne-tv i Tyskland, Kaninliv (1978) og De nye bymusikantene i dyrenes opprør (1990). Han fikk H.C. Andersen-prisen for illustrasjoner 1994

Mange av bøkene hans behandler etiske tema som miljøvern og medmenneskelighet. I 1996 laget Müller en ordløs billedbokutgave av H.C. Andersens Den standhaftige tinnsoldat, hvor han introduserte nye tema i boken: miljøødeleggelser og nord-sør-problematikk.

Referanser

Eksterne lenker 
 H.C. Andersen-prisen 1956-2002
 Intervju med Müller i barnelitteraturtidsskriftet Bloc, 2008 (kun abstract)

Sveitsiske kunstnere
Sveitsiske illustratører
Personer fra Lausanne
Fødsler i 1942
Ben 10 Alien Force: Vilgax Attacks

Ben 10 Alien Force: Vilgax Attacks er et amerikansk videospill basert på den amerikanske TV-serien Ben 10: Alien Force fra Cartoon Network. Det kom ut i Norge 12. mars 2010. Dette spillet finnes på PS2, PSP, Wii, Xbox 360 og NDS. Spillet er på engelsk. Spillet er skrevet av Charlotte Fullerton.

Handling 
Vilgax sender ned en tomromsportal ned på Jorden som sender ut en hær av tomromsvesener og Vilgax roboter. Paradox nekter Ben i å bruke Alien X. Samtidig har Ben mistet mesteparten av romvesene sine. Paradox sender Ben, Gwen og Kevin tilbake i tid og de følger etter Max ut i rommet med Ship for å finne og ødelegge energikulene gjemt på Bens romveseners hjemplaneter for å stoppe Vilgax i å lade tomromprojektoren sin og i å ta over Jorden.

Spillemulige karakterer 
Benjamin Tennyson
Edderape
Enormosaur
Frostus
Myrild
Cannonbolt (Kun på PS2, PSP, Wii og Xbox 360)
Guff
Brainstorm
Ekko Ekko
Kromstein
Jetstråle
Ship
Oppkast (Kun på NDS)
Albedo (Kun på NDS)
Vulpimancer (Kun på NDS)
Mr. Smoothy (Kun på NDS)

Eksterne lenker 
 
 Ben 10 Alien Force: Vilgax Attacks på Ben 10 Wiki

Videospill fra 2009
Ben 10-videospill
PlayStation 2-spill
PlayStation Portable-spill
Nintendo DS-spill
Xbox 360-spill
Wii-spill
Videospill utviklet i USA